ചാമക്കാവിലെ ചെറുവനത്തിനകത്ത് വൈദികാരാധനാരീതി പിന്തുടരുന്ന ക്ഷേത്രം സ്ഥിതിചെയ്യുന്നു. മകരമാസം 13-17 ദിവസങ്ങളിൽ ഇവിടെതെയ്യാട്ടം നടക്കുന്നു. ചാമക്കാവ് ഭഗവതി,കേളംകുളങ്ങര ഭഗവതി,പഞ്ചുരുളി,പരവക്കാളി,വിഷ്ണുമൂർത്തി,വേട്ടക്കൊരുമകൻ,കാവിൽ തെയ്യം തുടങ്ങിയ കോലങ്ങൾ ഇവിടെ അരങ്ങേറുന്നു. നാൽപത്തീരടി കളരിയിലും ചാമാക്കാവിലും കെട്ടിയാടിക്കുന്ന ചാമക്കാവ് ഭഗവതി എന്ന തിരുവർക്കാടു ഭഗവതിയുടെ വലിയ തിരുമുടിക്കോലം ശ്രദ്ധയാകർഷിക്കുന്നതാണ്. വലിയ മുടിത്തെയ്യം എന്നും ഈ ഭഗവതിയുടെ കോലത്തെ പറയാറുണ്ട്.ക്ഷേത്ര ഉത്സവവും തെയ്യംകെട്ടും നടക്കുന്ന അപൂർവം ക്ഷേത്രങ്ങളിലൊന്നാണ് ഇവിടം.ഈ അമ്പലത്തിനു പ്രദക്ഷിണം പതിവില്ല എന്ന പ്രത്യേകത കൂടിയുണ്ട്.ഇവിടെ കെട്ടിയാടിക്കുന്ന പഞ്ചുരുളി തെയ്യത്തിൻറെ കഥ രസമുള്ളതാണ്‌. ചാമക്കാവ് ഇടതൂർന്ന വനമായിരുന്ന സമയത്ത് ഇതുവഴി ഒരു ഗർഭിണി വഴിതെറ്റി വന്നു.അവരെ സുരക്ഷിതമായി വീട്ടിലെത്തിക്കാൻ ചാമക്കാവിലമ്മ വനദുർഗ്ഗയ്ക്ക് നിർദ്ദേശം നൽകി. വരാഹരൂപത്തിലുള്ള (കാട്ടുപന്നി) ദേവതയാണ് വനദുർഗ്ഗ അഥവാ പഞ്ചുരുളി. തുളു ഭാഷയിലെ പഞ്ചി എന്നത് പന്നി ആണ്.പഞ്ചിയൂരുകാളിയാണ് പഞ്ചുരുളി എന്ന് അറിയപ്പെടുന്നത്. അങ്ങനെയുള്ള പഞ്ചുരുളി കാവിനകത്ത് വച്ച് ആ ഗർഭിണിയെ കൊന്നു രക്തം കുടിക്കുകയുണ്ടായി.ഇതറിഞ്ഞ ചാമക്കാവിലമ്മ പഞ്ചുരുളിയുടെ നാക്ക് പിഴുത് കാവിൻറെ തെക്കുഭാഗത്തെക്ക് എറിഞ്ഞു. അവിടെ പിന്നീട് ഒരു പള്ളിയറ നിർമ്മിച്ച് പഞ്ചുരുളിയെയും വിഷ്ണുമൂർത്തിയെയും കുടിയിരുത്തി എന്നാണു ഐതിഹ്യം. 

ചാമക്കാവ് ക്ഷേത്രവും ഐതിഹ്യവും
ചിത്രശലഭങ്ങൾ
ചരിത്രം
ജൈവവൈവിദ്ധ്യം